Krugersdorp-geweld: ‘Dorp mag nie brand oor iets wat opgelos kan word’Fikile Mbalula, minister van polisie (Foto: Elmond Jiyane, GCIS) Fikile Mbalula, minister van polisie, het Maandag tydens ŉ toespraak oor geweld in Gauteng gesê munisipaliteite moet geboue sluit wat as bordele en dwelmneste funksioneer om geweld in dié dorp ŉ nekslag toe te dien. Mbalula het aan inwoners van Krugersdorp in die Wes-Rand gesê die polisie het verskeie van dié huise in Krugersdorp geïdentifiseer en sal spoedig optree om ŉ einde te maak aan dwelms en bordele wat inwoners glo “teister”. Gemeenskapslede het verlede week die reg in eie hande geneem en verskeie eiendomme beskadig, vyf huise aan die brand gesteek, drie polisievoertuie beskadig en skade by die Kagiso- en Munsieville-polisiestasie aangerig toe hulle teen dwelms en bordele betoog het. Betogers het talle paaie versper en die middestad ontoeganklik gemaak. Talle ondernemings en skole moes vir hul eie veiligheid sluit. Altesaam 59 mense is later in verband met dié betogings in hegtenis geneem. “Rustenburg het gebrand en ons moet nou optree. Ons moenie toelaat dat ons [dorp] brand weens dinge wat ons eintlik kan oplos nie. Kom ons los dit op,” het Mbalula tydens sy toespraak laat hoor. Mbalula het gesê die polisie het verskeie geboue as dwelmneste en bordele geïdentifiseer en gaan binnekort toeslaan. Volgens hom gaan dié geboue, meestal onbewoonde ouer geboue, gesloop word. “Niemand gaan toegelaat word om deel te neem aan kriminele aktiwiteite nie – ongeag waar hulle vandaan kom. Die polisie het nou opgetree nadat die gemeenskap hierdie kwessies na vore gebring het. Die polisie eis ook beter leierskap in die munisipaliteit. Die polisie en die munisipaliteite moet verseker dat misdadigers aan die pen ry,” het hy gesê. Mbalula het inwoners gewaarsku om nié die reg in eie hande te neem en uiteindelik ook die pad van inhegtenisneming te loop nie.